Merging .NET assemblies using ILMerge - CodeProject 11,330,987 members (43,518 online)
Mandeep Last Visit: 31-Dec-99 19:00 Last Update: 27-Mar-15 3:56Refresh« Prev1234567 Next » Laerskool samel skenkings in ná leerling se huis afbrand | Netwerk24
Laerskool samel skenkings in ná leerling se huis afbrand
Deur Roshé Taka 30 Oktober 2019 05:58
Nadat ’n laerskoolleerling se gesin alles in ’n brand verloor het, het sy skool in Bellville, Kaapstad, Vrydag Bok-dag gehou om skenkings vir die gesin in te samel.
Johann Mostert, hoof van die Laerskool Bellville-Noord, sê ’n gr. 1-leerling se ouerhuis het sowat twee weke gelede ná vermoedelik ’n kortsluiting afgebrand.
Die gesin het hul huis en besittings in die brand verloor.
’n Foto wat vroeër op ’n “Bok-dag” van leerlinge van die Laerskool Bellville-Noord geneem is. Foto: Verskaf
“Ons leuse is ‘Die omgee-skool met die plattelandse hart’. Daarom wou ons help. Die seuntjie is pragtig, maar ons wou nie net help omdat hy by ons skoolgaan nie, maar ook omdat sy ouers nederige mense is wat baie betrokke by die skool is.”
Hy sê die onderwysers het koppe bymekaar gesit nadat hulle van die brand te hore gekom het.
Elizma Williams, die leerling se klasonderwyseres, het die insameling gekoördineer en die skenkings ontvang. Sy het alle verseëlde koeverte met kontant en briefies van leerlinge toe aan die gesin oorhandig.
Van die skenkings wat die Laerskool Bellville-Noord vir een van hul gr. 1-leerlinge ingesamel het.Foto: Verskaf
Leerlinge kon Vrydag net soos in die verlede Springbok-rugbyklere of groen klere aantrek.
Hierdie keer het die skool besluit om dit “BokVrydag-vir-Gabriel” te noem.
Die geld wat leerlinge betaal het om gewone klere aan trek, word ook aan die gesin geskenk.
“Ander skole praat van ‘sivvies’, maar ons wou weer met die Bokke assosieer en skenkings vir die gesin insamel,” sê Mostert.
Die skool het gevra vir skenkings van onder meer geld, kos en klere. Bok-dag was baie suksesvol en die skenkings stroom steeds in, sê Mostert.
Die leerling se ouers het die skoolgemeenskap in ’n boodskap bedank.
“Ek kan nie genoeg dankie sê vir wat julle ouers vir ons gesin gedoen het nie. Dit is merkwaardig dat daar so baie mense is wat omgee,” lui ’n deel van die boodskap.
“Ek sal dit nooit vergeet wat julle almal gedoen het nie. Mag die Here julle almal seën. Deur julle kan ons nog opstaan en weet dat alles oukei is. Werklik dankie.”
Meer oor: Laerskool Bellville-Noord | Johann Mostert | Brand | Liefdadigheid | Ouerhuis | Skenkings
Dié mense gee om
Loof Here vir Tankwa se tent